冧莊英超不容有失 曼城快刀斬亂麻
2024年04月25日 20:00
東網電視
更多新聞短片
今晚繼續上演英超快車,白禮頓主場鬥曼城。「藍月亮」喺歐聯出局後,今季最大目標就係衞冕英超,餘下6場聯賽只要贏晒,就肯定冧莊成功,今仗會爭取盡快入波領先,以免夜長夢多。翻查雙方近13次對賽,曼城有11次半場領先,直取半場客勝。(Now 621及611周五凌晨3時直播)
現時英超爭標形勢緊湊,曼城、阿仙奴同利物浦繼續咬住上,當中以「藍月亮」失分最少,換言之佢哋只要贏晒最後6場聯賽,就可以衞冕,目標清晰下必定搏盡。事實上,「藍月」雖然衞冕歐聯失敗,但本土賽事仍然充滿霸氣,近3場英超全勝之餘狂轟13球,上場英足盃4強亦擊敗車路士殺入決賽,可見歐聯出局並冇打擊士氣。
不過曼城都唔係冇憂慮,前鋒艾寧夏蘭特因傷上陣成疑,好彩球隊勝在人多,貝拿度施華、菲爾科頓、奇雲迪布尼及祖利安艾華利斯等人都有數胡能力,要速破白禮頓大門,唔係難事。
白禮頓今季失去「神奇球隊」光環,盛傳領隊迪薩比受到豪門利物浦及拜仁慕尼黑挖角,軍心點都有影響。事實上「海鷗」嚟到季尾冇乜方向,近4場聯賽僅得兩和兩負,包括作客不敵利物浦,以及主場以0比3大敗於阿仙奴腳下,可以話遇強即屈,面來勢洶洶嘅曼城更難樂觀。
更多賠率: